Alumnes de l’IES Comarcal, de viatge a Itàlia amb el projecte Comenius
2025-07-24

Dins dels programes europeus que es treballen en l’IES Comarcal de Burjassot, i com a continuació del Projecte Comenius d’Educació Mediambiental que, en l’actualitat, s’està duent a terme en el centre, la setmana del 9 al 13 de març, l’alumnat de 3r i 4t d’ESO, acompanyat per diferents professors, va viatjar a Vittorio Veneto, un pintoresc poble d’Itàlia, situat als peus dels Alps Dolomites, que es va convertir en la seu amfitriona de la tercera trobada dels països integrants del projecte multilateral “Let’s know, let’s love, let’s protect our environment” (coneguem, estimem, protegim el nostre entorn).

Amb anterioritat, ja s’havien celebrat altres trobades a Eslovènia (el curs anterior) i ací a València (el passat mes de novembre). En cada viatge, l’alumnat ha sigut rebut i allotjat per famílies del país organitzador amb les quals els joves han conviscut, obrint-se així i coneixent d’a prop altres cultures.

Al llarg de la setmana a Itàlia, els alumnes van participar en nombroses i diferents activitats, entre unes altres, les exposicions en anglés dels treballs que s’havien dut a terme, en cada país participant en el projecte, sobre la protecció del medi ambient i que s’havien centrat en la producció i tipologia de residus generats en els àmbits escolars, l’estalvi d’aigua i d’energia i la manera de reduir, reciclar i reutilitzar, prenent consciència així de la importància dels xicotets gestos amb què cadascú pot contribuir a la conservació de l’entorn i la naturalesa.

Així mateix, es va realitzar una visita a una central hidroelèctrica i es va gaudir d’una jornada d’esplai en l’impressionant bosc de Cansiglio. Les activitats lúdiques també van tenir el seu espai amb la celebració de la “Cultural Night”, en la qual cada país va mostrar als altres una part del seu patrimoni cultural, amb degustacions gastronòmiques incloses.
Segons fonts de l’IES Comarcal, “ha sigut una magnífica experiència per a tots els participants, que també han tingut ocasió de millorar la seua competència lingüística en anglés, llengua de comunicació en el projecte, i de fer incipients pràctiques d’italià. En definitiva, una setmana molt intensa i aprofitada, d’intercanvi, convivència i de posada en pràctica de coneixements”.